LAUDÁCIÓ

Egy láda Debrecennek

Szerzők: Horváth György és Janik László

Eredmény: II. helyezett

Felolvasószínházi előadás helye és időpontja:

Csokonai Fórum, Simor Ottó Orfeum, 2025. január 22., szerda 16 óra

Nehéz történelmi darabot írni. Két okból is nehéz. Egyrészt a lehetséges szereplők a magyar történelem ikonikus figurái, akiket bátortalanul szólítunk meg, félénken mozgatunk színpadon, hiszen hétköznapokon a nevüket utcatáblán, őket magukat szobortalapzaton látjuk viszont. Életükben hús-vér emberek voltak persze, de időközben ikonokká nemesültek, akiket hogyan is lehetne hétköznapi helyzetekbe helyezni?

Másrészt egy, a magyar történelem olyan magasztos pillanatában, mint a trónfosztás napjai, nincs drámai csúcspont. Jól értsük, nem társadalmi/történelmi csúcspontról beszélek, hanem színházi ütközőpontról, szükséges konfliktusforrásról, hiszen Arisztotelész óta tudjuk, hogy ez bizony szükséges. 1848/49 legdicsőbb napjai történelmünk katartikus pillanatai közé tartoznak - nem sok ilyen van -, olyan pillanat volt ez, mikor a nemzet egységesen egyet akart, szándéka egyirányba mutatott, nem hasonlott meg önmagával, forradalmi volt, szabadságvágyó volt, és csakis az. Fennkölt pillanat, de drámai konfliktussá tenni nagyon nehéz, gyakorlatilag lehetetlen. Pályakezdőként magam is el-elindultam hasonló pályázatokon annak idején, azt hiszem, ezen indulni nem mertem volna.

Hol a dráma? Ez a neve ennek a gordiuszi csomónak. Jó pár pályázó találta meg az egyik lehetséges megoldást: nem szerepeltette drámájában a történelem emblematikus alakjait, az eseményeket is csupán történelmi kulisszaként kezelte. Kisemberek sorsával ismerkedhetünk meg, akiket ide-oda sodor a történelem forgószele, és az ő sorsukon, mint nagyítóüvegen át látunk bele a szabadságharc mindennapjaiba. Hús-vér szereplői támadnak a valószerű történetnek. Ritka jelenséggel örvendeztet meg ezen felül a darab bennünket, ami történelmi darabokban semmiképp se gyakori – ez a humor. Szereplői eleven figurák, beszédük élőbeszéd, a szerző kerüli a történelmi művekre oly jellemző pátoszt, és nem csak nem patetikusak, de olykor meg is nevettetnek minket. A címlap ráadásul zenés darabot ígér. Nem tudjuk persze, milyen lesz a zenei tükör, hiszen nem készült el, mindenesetre a prózát dalszövegek tarkítják, ez több mint jelzés arra, hogy az ígéret egyszer valóra válik.

Németh Ákos, drámaíró